L-imġiba ta' Ġuditta Imbagħad Oloferne ordnalhom idaħħluha fejn kellu l-fided u jlestulha mill-ikel u nbid tiegħu. Ġuditta qaltlu: "Ma nikolx minn dan, li ma jkunlix ta' ħsara, imma niekol milli ġibt miegħi." Oloferne weġibha: "Jekk jispiċċalek dak li għandek, mnejn se nġibulek bħalu? Ħadd minn niesek ma hawn magħna." Ġuditta wieġbet: "Daqs kemm int ħaj int, sidi, il-qaddejja tiegħek ma tkunx kielet dan li għandi qabel ma l-Mulej jagħmel permezz ta' jdejja dak li għandu f'rasu." Imbagħad il-qaddejja ta' Oloferne daħħluha fit-tinda u baqgħet rieqda sa nofs il-lejl. Qamet għall-ħabta tal-għassa ta' filgħodu, u bagħtet tgħid lil Oloferne: "Ħalli sidi jordna li l-qaddejja tiegħu tkun tista' toħroġ titlob." Oloferne għalhekk ordna lill-għases li ma jżommuhiex. Hi baqgħet fil-kamp għal tlitt ijiem; billejl kienet tmur fil-wied ta' Betulja u kienet tinħasel fl-għajn tal-ilma, ħdejn il-kamp. Hi u tielgħa mill-għajn kienet titlob lill-Mulej, Alla ta' Iżrael, imexxiha fit-triq li qabdet għall-qawmien ta' wlied il-poplu tiegħu. U terġa' lura nadifa u tibqa' fil-kamp sal-ikel tagħha filgħaxija. Il-bankett fit-tinda ta' Oloferne Fir-raba' jum Oloferne stieden għall-ikel il-qaddejja tiegħu weħidhom, u ma stieden lil ħadd mill-fizzjali. U qal lil Baguwa, l-uffiċjal li kien jeħodlu ħsieb ħwejġu: "Mur u ara tħajjarx lil dik il-mara Għebrija, li qiegħda għandek, biex tiġi tiekol u tixrob magħna. Ikun għajb għalina, jekk mara bħal din inħalluha għaddejja mingħajr ma ngawdu l-kumpanija tagħha; anzi jekk ma niġbduhiex 'l hawn hi stess tiddieħak bina." Baguwa ħareġ minn quddiem Oloferne u mar ħdejha u qalilha: "O tfajla ħelwa, tistħix tiġi għand sidi u jkollok l-unur tal-kumpanija tiegħu; tixrob u tifraħ magħna, u llum tkun qisek waħda mit-tfajliet tal-Assiri li qegħdin fil-palazz ta' Nabukodonosor." U Ġuditta wieġbet: "Min jien biex ngħid: 'Le' lil sidi? Kulma jogħġob lilu nfittex nagħmlu; u nkun ferħana sa dak in-nhar li mmut." Qamet u żżejnet b'ilbiesha u bit-tiżjin kollu tan-nisa. Il-qaddejja tagħha ħarġet qabilha, u marret tifirxilha fl-art quddiem Oloferne tapit tal-ġild tal-muntun, li Baguwa kien taha għal kuljum, biex tiekol mimduda fuqu. Ġuditta daħlet u mteddet. Qalb Oloferne qabżet minn postha, u ruħu xegħlet għaliha; kien miklub bis-sħiħ biex jaħtafha f'idejh; u minn mindu raha, kien ifittex il-waqt biex jorqod magħha. Oloferne qalilha: "Ixrob u ifraħ magħna." Ġuditta wieġbet: "Nixrob bil-qalb, sidi, għax illum hu l-isbaħ jum ta' ħajti minn mindu twelidt." U ħadet milli kienet lestitilha l-qaddejja tagħha, u kielet u xorbot quddiemu. Oloferne kien ferħan biha, xorob ħafna nbid, bħalma qatt qabel ma kien xorob f'jum wieħed f'għomru kollu.